Det Økonomiske og Sociale Udvalgs udtalelse om »Kommissionens forslag til Rådets forordning (EF) om fælles regler og procedurer for forsendelser af visse typer affald til en række lande, der ikke er medlemmer af OECD« (98/C 214/21)

Rådet for Den Europæiske Union besluttede den 31. marts 1998 under henvisning til EF-traktatens artikel 130 S at anmode om Det Økonomiske og Sociale Udvalg udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til José Gafo Fernández som hovedordfører i henhold til forretningsordenens artikel 20.

Det Økonomiske og Sociale Udvalg vedtog på sin 354. plenarforsamling af 29. og 30. april 1998, mødet den 29. april 1998, med 74 stemmer for og 1 imod, følgende udtalelse.

1. Indledning

1.1. Det foreliggende forordningsforslag stammer fra 1994. ØSU høres nærmere bestemt om udvidelsen af det retsgrundlag, som Kommissionen oprindeligt havde foreslået (artikel 113), således at det også kommer til at omfatte artikel 130 S.

1.2. Den lange tid, der er gået siden forslagets fremlæggelse, viser, at der har været vanskeligheder med dets vedtagelse, men indebærer også, at de forhold, der oprindeligt lå til grund for det, har ændret sig betydeligt.

1.3. ØSU har tidligere haft lejlighed til at udtale sig () om et andet forslag til forordning, (EØF) nr. 259/93, der sigtede mod fastlæggelse af en fælles holdning vedrørende ændringen af Basel-konventionen om totalt forbud mod udførsel til ikke-OECD ()-lande bemærkninger, som ØSU dengang fremsatte, er stadig relevante. Her tænkes navnlig på nødvendigheden af at skelne mellem »affald« og »farligt affald« og om muligheden for at tillade en kontrolleret eksport af affald, der er opført på den grønne liste, hvis der er garanti for, at det genanvendes.

1.4. Derfor udtaler ØSU sig i det følgende kun om de aspekter af det foreliggende forordningsforslag, der ikke er omfattet af forordning (EØF) nr. 259/93.

2. Generelle bemærkninger

2.1. Uden at gå nærmere ind i den juridiske diskussion om retsgrundlaget for denne og andre lignende forordninger i fremtiden, er ØSU indforstået med, at artikel 113 er det vigtigste retsgrundlag, men finder det rimeligt, at artikel 130 S tilføjes. Dette har den fordel, at miljøaspektet, som er det essentielle element i forslaget, betones mere end de rent kommercielle aspekter af handelen med affald, og at andre EU-institutioner såsom Europa-Parlamentet og ØSU inddrages i behandlingen, forbedringen og den endelige vedtagelse af forslaget.

2.2. ØSU mener, at det bør være op til de lande, der er potentielle importører af affald, som er bestemt til genanvendelse og nyttiggørelse, udtrykkeligt at tillade eller afvise indførsel af affald fra den grønne liste. Manglende svar på en ansøgning bør under ingen omstændigheder kunne fortolkes som en stiltiende accept af en sådan indførsel af affald.

2.3. Derfor anser ØSU det for nødvendigt, at toldmyndighederne i EU's medlemsstater - inden de tillader eksport af affald fra den grønne liste til et land uden for OECD - kontrollerer, om miljø- og toldmyndighederne i modtagerlandet har givet officiel tilladelse hertil. Desuden bør det kræves, at den potentielle EU-eksportør kontrollerer og sikrer sig, at modtagerlandet har tilstrækkelig kapacitet til at behandle, genanvende og nyttiggøre det pågældende affald. Det kan eventuelt kræves, at modtagerlandets myndigheder bekræfter, at kapaciteten er tilstrækkelig, før de giver den endelige tilladelse.

2.4. Endelig tilslutter ØSU sig Europa-Parlamentets anmodning om, at visse former for affald, især tekstiler, som har undergået en passende forarbejdning og behandling, ikke længere klassificeres som affald, således at de kan indgå i den normale frie varehandel.

Bruxelles, den 29. april 1998.

Tom JENKINS

Formand for Det Økonomiske og Sociale Udvalg

() EFT C 18 af 22.1.1996.

() Organisationen for Økonomisk Samarbejde og Udvikling.